‘Rassistiese’ gastehuiseienaar moet opdokAndre Slade en Katarina Križáni. André Slade, voormalige eienaar van die Sodwana Bay-gastehuis, is ŉ boete van R50 000 opgelê nadat hy gesê het swart mense en regeringsamptenare is nie by sy gastehuis welkom nie. Landdros Tamo Moodley het Slade in die gelykheidshof skuldig bevind aan onbillike diskriminasie op grond van ras en haatspraak. Die saak is deur die Menseregtekommissie gebring nadat talle klagtes oor Slade se uitlatings ontvang is. Moodley het ook bevind dat Slade se uitsprake die menswaardigheid van swart mense en staatsamptenare aangetas het. Slade is beveel om binne 60 dae ŉ bedrag R50 000 te betaal aan die nieregeringsorganisasie Mpilonhle. Slade is ook beveel om alle inhoud op sy webtuiste wat diskriminerend en vernederend is en wat rasse-ondertone het te verwyder. Hy is ook beveel om op te hou om enige diskriminerende materiaal wat haat aanhits te publiseer of te versprei. Dit sluit in die e-boek Where to from Here: Cognition. Daar is destyds aanklagte van belastingontduiking, die onwettige bedryf van ŉ onderneming en crimen injuria teen Slade aanhangig gemaak. Slade en Katarina Križáni, sy vrou, bedryf sedert Junie 2016 nie meer die gastehuis nie. Slade het destyds gesê swart mense is deur God geskape om onderdanig te wees. Volgens hom is sy optrede ŉ opdrag van God. “Ek is julle koning. Ek is die koning op aarde. Julle moet my Inkosi noem,” het hy beweer. Slade is in Pretoria gebore en getroud met Križáni, ŉ vrou van Slowakye. Die egpaar glo in alternatiewe stelsels soos die antieke Mesopotamiese mite van Inanna en Enki, wat die basis van hul beskouings oor ras en beskawing vorm. Slade en Križáni voer op hulle webtuiste aan dat dit moeilik was om Moodley se beslissing te volg en dat hy ŉ paar foute gemaak het. “Wat ons egter die meeste gegrief het, was dat hy gesê het dat ons geen bewyse, behalwe Bybelverse, voorgelê het nie, al weet hy self dat ek na die verhoor kwaad na sy kantoor gekom het en daarop aangedring het dat ons bewyse verskaf, maar die Menseregtekommissie het ons hierdie grondwetlike reg geweier.” Slade en Križáni se webtuiste was Maandagoggend nog onveranderd en hul boek steeds elektronies beskikbaar.